Document ID: /roh_data/filtered/fineweb-2-filterrobots_roh.jsonl.gz/64148

(sursilvan) «Las vacanzas ein stadas bialas, mo atgnamein vevel spitgau dapli. Empau temps per far zatgei spontan e lu aunc ventscher ina lavur ni l’autra.» Tals patratgs enconuscheis vus forsa era. Probabel fussen nus pli cuntents, sche nus spitgassen buca grondas aventuras e miraclas e seconcentrassen sin quei ch’ei iu bein. Ins savess schizun calar da spitgar zatgei e semplamein mirar, co ei vegn. Enstagl quei «drill» dapertut, prender empau pli ruasseivel. Ed insumma, cun quellas temperaturas da record che nus vein uss aunc igl atun, vul ins pli bugen buca ponderar, tgei che spetga nus lu aunc ils proxims onns e decennis.
Spitgar pauc ni nuot, quei tuna fetg cumadeivel, mo ei cuntenta a liunga vesta tuttina buc. Nus tschintschein cheu da nies futur, e jeu vi buca resignar e spitgar l’apocalipsa persunala ni globala!
Cun in bien trenament fisic e mental, cun s’imaginar il nunpusseivel e crer vidlunder, ha el in di dumignau quei.
Cun zatgei grond ha il sportist Roger Bannister avon rodund 70 onns quintau. El ei staus tut perschuadius ch’ins sappi contonscher era zatgei che vala per nunpusseivel. Tochen igl onn 1954 eran tuts dil meini, ch’ins sappi buca cuorer 1,6 kilometers – la miglia englesa – sut quater minutas. Tons sportists vevan gia empruau da batter quella limita. Mo negin che veva dumignau ei. Il record era dapi biars onns quater minutas ed ina secunda. Sut quater minutas? Buca pusseivel. Aschia tunava il giudicament dils curriders sco era da miedis. Tochen che Roger Bannister ha demonstrau il cuntrari. Cun in bien trenament fisic e mental, cun s’imaginar il nunpusseivel e crer vidlunder, ha el in di dumignau quels 1,6 kilometers en treis minutas e 59 secundas. In dètg triumf! Igl interessant ei denton, ch’ei ha buca cuzzau ditg, tochen ch’in auter currider ha contonschiu il medem. E suenter in pèr meins savevan gia pli che diesch sportists cuorer sut quater minutas. Perquei che tuts han ussa saviu ch’igl ei pusseivel.
Tgei che sedat en nossa veta, ha era da far cun quei che nus savein spitgar ed ughegein da spitgar. En certs graus eis ei meglier da prender di per di sco ei vegn. Mo avon che resignar, savein seregurdar da Bannister, che ha pudiu contonscher zatgei che negin veva saviu s’imaginar. Ni sco Jesus ha detg: «Tut ei pusseivel a quel che crei.»
Ei quei che jeu spetgel per miu futur ussa pusseivel ni nunpusseivel? Jeu sai ei buc. Mo jeu sai ch’era il nunpusseivel sa tuttenina daventar pusseivel.